**Ministru kabineta noteikumu projekta**

**„Grozījumi Ministru kabineta 2005.gada 22.novembra noteikumos**

**Nr. 895 „Jūrnieku sertificēšanas noteikumi””**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1978.gada Starptautiskās konvencijas par jūrnieku sagatavošanu un diplomēšanu, kā arī sardzes pildīšanu (turpmāk – STCW konvencija) un tās Kodeksa 2015.gada grozījumi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Prasības jūrnieku sertificēšanai nosaka Ministru kabineta 2005.gada 22.novembra noteikumi Nr.895 „Jūrnieku sertificēšanas noteikumi” (turpmāk – Sertificēšanas noteikumi), ar kuriem ir ieviesta Starptautiskās Jūrniecības organizācijas (IMO) STCW konvencija un tās Kodekss.2015.gadā tika pieņemti grozījumi STCW konvencijā, papildinot STCW konvenciju ar V/3.noteikumu un Kodeksu - ar A-V/3 standartu, kas nosaka obligātās prasības personālam uz kuģiem, uz kuriem attiecas IGF Kodekss - Starptautiskais drošības kodekss kuģiem, kuros kā degvielu izmanto gāzi vai citas vielas ar zemu uzliesmošanas temperatūru. Iepriekš minētie grozījumi stājās spēkā 2017.gada 1.janvārī.Transporta attīstības pamatnostādnes 2014.-2020.gadam (turpmāk – TAP) 1.4.4. pasākums paredz Latvijas jūrnieku profesionālās sagatavošanas sistēmas pilnveidošanu, paaugstinot tās pievienoto vērtību, lai Latvijā sagatavotie jūrnieki būtu konkurētspējīgi atbilstoši situācijai darba tirgū. TAP 1.4.4. pasākumā ietvertās aktivitātes cita starpā paredz jūrskolu programmu darbības koncepta pārskatīšanu un programmu pārstrukturēšanu atbilstoši darba tirgus prasībām, kā arī ierindas jūrnieku pārkvalifikāciju par kuģu virsniekiem mūsdienīgu, darba tirgus prasībām atbilstošu tālmācības programmu ietvaros. Lai īstenotu TAP 1.4.4. pasākumu, VAS „Latvijas Jūras administrācija” Jūrnieku reģistrs (turpmāk – Jūrnieku reģistrs) sadarbībā ar jūrniecības augstākās izglītības iestādēm un jūrniecības nevalstiskajām organizācijām ir izstrādājis Latvijas jūrniecības izglītības sistēmas attīstības konceptu (turpmāk – koncepts), kas parakstīts 2016.gada 16.decembrī. Viens no koncepta plāna pasākumiem ir jūrskolu programmu apguves rezultātā piešķiramo profesionālo kvalifikāciju paaugstināšana attiecīgi līdz 3000 BT vai 3000 kW. Savukārt iepriekš minētā pasākuma viens no uzdevumiem ir izstrādāt izlīdzinošās profesionālās pilnveides izglītības programmas jūrskolu absolventiem, kā arī Sertificēšanas noteikumos noteikt prasības šīs izlīdzinošās profesionālās pilnveides izglītības programmas apguvei. Sertificēšanas noteikumos nav iekļautas kvalifikācijas „kapteinis uz kuģiem, mazākiem par 3000 BT, piekrastes kuģošanā” un „kuģa vadītājs uz kuģiem, mazākiem par 50 BT”. Tāpat vairākas Sertificēšanas noteikumu normas nepieciešams precizēt atbilstoši praksē konstatētajām problēmām, piemēram, termina „ierobežots zvejas rajons” skaidrojumu, tiesību normu par jūrnieku medicīniskajiem sertifikātiem, prasības, lai pretendētu uz kuģa atslēdznieka kvalifikāciju, kā arī uz citām kvalifikācijām.Noteikumu projekta „Grozījumi Ministru kabineta 2005.gada 22.novembra noteikumos Nr.895 „Jūrnieku sertificēšanas noteikumi”” (turpmāk – noteikumu projekts) mērķis ir ieviest STCW konvencijas un Kodeksa 2015.gada grozījumus, īstenot Latvijas jūrniecības izglītības sistēmas attīstības konceptu attiecībā par izlīdzinošās profesionālās pilnveides izglītības programmas apguvi, noteikt jaunas kvalifikācijas un novērst praksē konstatētās problēmas.Ar noteikumu projektu jaunā redakcijā izteikts termins „ierobežots zvejas rajons”. Termina lietojums saskaņots ar noteikumos lietoto terminu „piekrastes kuģošanas rajons”.Sertificēšanas noteikumu un noteikumu projekta normas satur laika perioda norādi „pēdējo piecu gadu laikā”, kā tas noteikts STCW konvencijā, bez konkrēta atskaites brīža. Pēdējie pieci gadi tiek skaitīti no brīža, kad jūrnieks iesniedz iesniegumu par konkrētas kvalifikācijas piešķiršanu.Noteikumu projekts nosaka, ka iekšējo ūdeņu kuģu personāla kompetences vērtēšanu izņēmuma gadījumos, ja kompetences novērtēšanu nebūs iespējams veikt ostu vērtēšanas komisijā, varēs veikt arī Jūrnieku reģistra izveidota vērtēšanas komisija. Šobrīd kompetenci vērtē tikai ostu vērtēšanas komisijas, taču praksē ir bijuši gadījumi, kad vērtēšanu nepieciešams veikt Jūrnieku reģistrā, jo nav iespējams sasaukt ostu vērtēšanas komisiju sakarā ar tās dalībnieku prombūtni. Vērtēšanas komisija Jūrnieku reģistrā tiek organizēta regulāri katru nedēļu, bet ostu vērtēšanas komisija – neregulāri, pēc nepieciešamības.Ar noteikumu projektu precizēta norma par jūrnieku medicīniskajiem sertifikātiem, paredzot, ka pretendenta veselības stāvokļa atbilstību normatīvo aktu par jūrnieka veselības atbilstību darbam uz kuģa prasībām apliecina jūrnieku ārsta atzinums par jūrnieka veselības atbilstību darbam uz kuģa, ko izdevis Eiropas Savienības vai Eiropas Ekonomikas zonas dalībvalsts atzīts jūrnieku ārsts atbilstoši *STCW* Konvencijas I/9 noteikuma un *STCW* konvencijas Kodeksa A-I/9 standarta prasībām. Jau šobrīd, lai sertificētos, tiek pieņemti Eiropas Savienības vai Eiropas Ekonomikas zonas dalībvalsts atzīta jūrnieku ārsta izdoti atzinumi, bet normatīvajā aktā tas nav noteikts.Noteikumu projektā noteikts, ka Jūrnieku reģistrs izvērtē lietas apstākļus un pieņem lēmumu par pretendenta atbilstību kvalifikācijas prasībām gadījumos, kad nav piemērojama vispārējā jūrnieku sertificēšanas kārtība (piemēram, jūrnieka jūras cenzs ir atšķirīgs no prasībām, kas noteiktas šajos noteikumos). Šāds regulējums nepieciešams, lai dažas situācijas izvērtētu individuāli, ņemot vērā jūrnieka pieredzi un atbilstību STCW konvencijas prasībām. Rezultātā jūrnieks, tāpat kā vispārējās jūrnieku sertificēšanas kārtībā, kārto kompetences pārbaudi vērtēšanas komisijā.Ar noteikumu projektu noteikts, ka kvalifikācijai „sardzes stūrmanis uz kuģiem ar 500 BT un lielākiem” kuģa bruto tilpību var ierobežot atbilstoši apgūtajai profesionālās izglītības programmai, piemēram, programmai „Jūras transports”. Līdzīgi noteikts kvalifikācijai „sardzes mehāniķis uz kuģiem ar galveno dzinēju jaudu 750 kW un lielāku” - kuģa galveno dzinēju jaudu var ierobežot atbilstoši apgūtajai profesionālās izglītības programmai, piemēram, programmai „Kuģa mehāniķis”.Noteikumu projekts paredz papildināt Sertificēšanas noteikumus ar kvalifikāciju „kapteinis uz kuģiem, mazākiem par 3000 BT, piekrastes kuģošanā”. Jaunajai kvalifikācijai ir vieglāki nosacījumi sertifikāta saņemšanai, ņemot vērā, ka ieņemt kapteiņa amatu uz kuģiem līdz 3000 BT var tikai piekrastes kuģošanā, savukārt uz kuģiem, kas mazāki par 500 BT, varēs kuģot ārpus piekrastes kuģošanas rajona, piemērām, strādāt Ziemeļu jūrā uz platformas vai vēju ģeneratoru apkalpojošiem kuģiem. Noteikumu projekts paredz, ka, lai pretendētu uz iepriekš minēto kvalifikāciju, jāapgūst akreditēta un Satiksmes ministrijas sertificēta profesionālās izglītības programma, kura atbilst STCW konvencijas Kodeksa A-II/1 standarta prasībām un atvieglotām A-II/2 standarta prasībām. STCW konvencijas Kodeksa A-II/2 standarts nosaka obligātās minimālās sertificēšanas prasības kapteiņiem un kapteiņa vecākajiem palīgiem uz kuģiem ar bruto tilpību 500 BT vai lielāku. Minētā Kodeksa standarta 5.punkts paredz, ka teorētisko zināšanu, izpratnes un prasmju līmenis, kas nepieciešams saskaņā ar dažādām A-II/2. tabulas 2.slejas daļām, var atšķirties atkarībā no tā, vai sertifikātam jābūt derīgam kuģiem ar bruto tilpību 3000 BT vai lielāku vai kuģiem ar bruto tilpību no 500 BT līdz 3000 BT. Ņemot vērā minēto, noteikumu projekta 12.punktā izteiktais 43.11.apakspunkts paredz atvieglotas A-II/2 standarta prasības, kas iekļautas akreditētās un Satiksmes ministrijas sertificētās izglītības programmās.Noteikumu projekts paredz papildināt Sertificēšanas noteikumus ar kvalifikāciju „kuģa vadītājs uz kuģiem, mazākiem par 50 BT”. Kvalifikāciju nepieciešams ieviest, lai sertificētu atpūtas kuģa vadītājus, ja atpūtas kuģa garums nepārsniedz 24 metrus, tas ir iesaistīts komercdarbībā un veic starptautiskus reisus. Ar noteikumu projektu ir noteiktas atvieglotas prasības sertifikāta saņemšanai, piemēram, jūras cenzs trīs mēneši. Šobrīd, lai strādātu uz iepriekš minētajiem atpūtas kuģiem, vadītājam ir jāsaņem kompetences sertifikāts „Kapteinis uz iekšējo ūdeņu kuģiem, mazākiem par 50 BT”.Ar noteikumu projektu precizētas prasības, pretendējot uz kuģa atslēdznieka kvalifikāciju. Turpmāk pretendentam būs stingrākas prasības - jūras cenzs divpadsmit mēneši līdzšinējo sešu mēnešu vietā, un iegūta kvalificēta sardzes motorista kvalifikācija.Noteikumu projekts nosaka, ka jūrniecības augstākās izglītības iestādes īstenos Satiksmes ministrijas sertificētu izlīdzinošās profesionālās pilnveides izglītības programmu atbilstoši STCW konvencijas Kodeksa A-II/1 vai A-III/1 standarta prasībām. Minētais izriet no koncepta, kas paredz jūrskolu programmu pārstrukturēšanu, lai absolventi varētu pretendēt uz kvalifikācijas sertifikātu, kas dotu iespēju strādāt sardzes stūrmaņa vai sardzes mehāniķa amatā attiecīgi uz kuģiem ar tilpību līdz 3000 BT vai ar galveno dzinēju jaudu līdz 3000 kW. Šo programmu mērķis ir izlīdzināt profesionālās sagatavotības līmeni starp jūrskolu programmu absolventiem atbilstoši STCW konvencijas prasībām. Tādā veidā personām, kuras ir iepriekš apguvušas jūrskolu programmas, tiks nodrošinātas līdzvērtīgas iespējas.Ar noteikumu projektu samazināts termiņš atkārtotai dokumentu iesniegšanai un kompetences pārbaudei - seši mēneši no pēdējās kompetences pārbaudes. Šobrīd, ja trīs reizes sešu mēnešu laikā nav izdevies veiksmīgi nokārtot kompetences pārbaudi, atkārtoti dokumentus var iesniegt tikai pēc gada. Noteikumu projektā norādīts, ka Jūrnieku reģistrs izsniedz attiecīgu STCW konvencijas kompetences sertifikātu un apstiprinājumu, norādot ierobežojumus. Kvalifikācijas sertifikātā norādāmie ierobežojumi var būt dažādi, piemēram, braukšanas rajons, kuģa tonnāža, pretendenta apgūtie mācību kursi, nepieciešamība lietot brilles, u.c. Par ierobežojumiem dotas norādes arī STCW konvencijas Kodeksa B-I/2 standarta 1.8. un 1.10.apakšpunktā.Ar noteikumu projektu paredzēts svītrot Sertificēšanas noteikumu 204.7. apakšpunktu, kas paredz, ka Jūrnieku reģistrs aiztur kvalifikācijas sertifikātu uz laiku līdz atkārtotai veselības stāvokļa pārbaudei un jauna atzinuma izdošanai par jūrnieka veselības atbilstību darbam uz kuģa, ja jūrnieku ārsts atsaucis savu atzinumu par jūrnieka veselības atbilstību darbam uz kuģa un par to paziņojis Jūrnieku reģistram. Grozījumi veikti, jo ar Ministru kabineta 2016.gada 20.decembra noteikumiem Nr.847 „Grozījumi Ministru kabineta 2014.gada 3.jūnija noteikumos Nr.273 „[Noteikumi par jūrnieku veselības atbilstību darbam uz kuģa](https://likumi.lv/ta/id/266784-noteikumi-par-jurnieku-veselibas-atbilstibu-darbam-uz-kuga)” svītrota tiesību norma, kas paredzēja jūrnieku ārsta tiesības atsaukt savu atzinumu par jūrnieka veselības atbilstību darbam uz kuģa. Šobrīd atbilstoši Ministru kabineta 2014.gada 3.jūnija noteikumu Nr.273 „[Noteikumi par jūrnieku veselības atbilstību darbam uz kuģa](https://likumi.lv/ta/id/266784-noteikumi-par-jurnieku-veselibas-atbilstibu-darbam-uz-kuga)” 29.2.apakšpunktam jūrnieku ārsts izsniedz neatbilstības deklarāciju, ja jūrnieks nav vērsies pie jūrnieku ārsta un jūrnieku ārsts konstatē, ka jūrnieka veselības stāvoklis var apdraudēt citu personu veselību vai drošību uz kuģa vai jūrnieka veselības stāvoklis neatbilst prasībām, kas noteiktas darbam uz kuģa. Tā kā informācija par jūrnieka veselību ir sensitīvi personas dati un Jūrnieku reģistram nav iespējams izsekot līdzi neatbilstības deklarācijas izdošanas iemesliem, normatīvais regulējums sistēmiski veidots, lai jūrnieku ārsts atbildīgi pieņemtu lēmumu un informētu jūrnieku par neatbilstības deklarācijas izdošanu. Tālāk jūrniekam jābūt atbildīgam par savu veselības stāvokli un jāinformē daba devējs, ja viņa veselības stāvoklis nav atbilstošs darbam uz kuģa.Noteikumu projekts pilnībā atrisinās šīs anotācijas I sadaļas 2.punktā minētās problēmas. |
| 3. | Projekta izstrādē iesaistītās institūcijas | Satiksmes ministrija, VAS „Latvijas Jūras administrācija”. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecas uz:1. jūrniekiem. Uz 2017.gada 1.janvāri Latvijā ir 12724sertificētu jūrnieku;
2. jūrniecības augstākās izglītības iestādēm – 3.
 |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts un koncepts paredz jūrniecības augstākās izglītības iestādēm pienākumu īstenot izlīdzinošās profesionālās pilnveides izglītības programmu atbilstoši STCW konvencijas Kodeksa A-II/1 vai A-III/1 standarta prasībām.  |
| 3. | Administratīvo izmaksu monetārs novērtējums | Administratīvās izmaksas gada laikā mērķgrupai, ko veido fiziskas personas, nepārsniedz 200 euro, bet mērķgrupai, kuru veido juridiskas personas, nepārsniedz 2000 euro. |
| 4. | Cita informācija | Nav  |
|  |  |
| **V. Tiesību akta projekta atbilstība Latvijas Republikas starptautiskajām saistībām** |
| Saistības pret Eiropas Savienību | Nepiemēro. |
| Citas starptautiskās saistības | STCW konvencijas I/1.noteikuma 1.30., un 1.41.apakšpunkts, I/10.noteikuma 1.punkts, I/11.noteikuma 2.punkts un V/3.noteikums,STCW konvencijas Kodeksa A-V/3.iedaļa. |
| Cita informācija | STCW konvencijas un tās Kodeksa 2015.gada grozījumi tiek tulkoti latviešu valodā, lai publicētu oficiālajā izdevumā „Latvijas Vēstnesis”. |
|  |  |
| **2.tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk - starptautiskais dokuments) datums, numurs un nosaukums | STCW konvencijas I/1.noteikuma 1.41.apakšpunkts, I/11.noteikuma 2.punkts un V/3.noteikums, STCW konvencijas Kodeksa A-V/3.iedaļa. |
| A | B | C |
| starptautiskās saistības (pēc būtības), kas izriet no norādītā starptautiskā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību.Vai arī norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz attiecīgu skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| *STCW* konvencijas I/1.noteikuma 1.30.apakšpunkts | Noteikumu projekta 9. un 25.punkts.  | Starptautiskās saistības izpildītas pilnībā |
| *STCW* konvencijas I/1.noteikuma 1.41.apakšpunkts | Noteikumu projekta 2.punkts. | Starptautiskās saistības izpildītas pilnībā |
| *STCW* konvencijas I/10.noteikuma 1.punkts | Noteikumu projekta 27.punkts. | Starptautiskās saistības izpildītas pilnībā |
| *STCW* konvencijas I/11.noteikuma 2.punkts | Sertificēšanas noteikumu 103.punkts. | Starptautiskās saistības izpildītas pilnībā |
| *STCW* konvencijas V/3.noteikums | Noteikumu projekta 22.punkts. | Starptautiskās saistības izpildītas pilnībā |
| *STCW* konvencijas Kodeksa A-V/3.iedaļa | Noteikumu projekta 22.punkts. | Starptautiskās saistības izpildītas pilnībā |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav |
| Cita informācija |  Nav  |
|  |  |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Satiksmes ministrijas tīmekļa vietnē 2017.gada 21.martā ievietots „Paziņojums par līdzdalības iespējām attīstības plānošanas dokumenta vai tiesību akta izstrādes procesā”. |
| 2. | Sabiedrības līdzdalība projekta izstrādē  | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti  | Nav saņemti iebildumi vai priekšlikumi. |
| 4. | Cita informācija | Nav |
|  |  |  |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Noteikumu projekta izpildi nodrošinās VAS „Latvijas Jūras administrācija” Jūrnieku reģistrs. |
| 2. | Projekta izpildes ietekme uz pārvaldes funkcijām institucionālo struktūruJaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar.Noteikumu projekta īstenošana tiks veikta esošo cilvēkresursu ietvaros. |
| 3. | Cita informācija | Nav |

*Anotācijas III un IV sadaļa – projekts šīs jomas neskar.*

Satiksmes ministrs                                            U.Augulis

 Vīza: valsts sekretāra vietā –

valsts sekretāra vietniece Dž.Innusa

14.06.2017. 08:30

2046

Mairita Zamaiča

67099402, mairita.zamaica@lja.lv